Ekspertlar “Paxtakor”—“Navbahor” o‘yinida hakamlar qo‘pol xatoga yo‘l qo‘ymaganini qayd etdi

Oliy Liga 9-tur uchrashuvlari doirasida 20-may, seshanba kuni o‘tkazilgan “Paxtakor” (Toshkent)—“Navbahor” (Namangan) uchrashuvi davomida hakamlar brigadasi tomonidan qabul qilingan qarorlar jamoatchilik bahs-munozaralariga sabab bo‘ldi, deb yozadi O‘zbekiston professional futbol ligasi.

Uchrashuv 2:1 hisobida maydon egalari g‘alabasi bilan yakuniga yetgan, “Paxtakor” futbolchilari g‘alaba to‘pini qo‘shimcha daqiqalarda belgilangan penaltidan kiritgan edi.
Uchrashuvni FIFA referisi Sherzod Qosimov boshqarib borgan, unga qanotlarda FIFA referisi yordamchilari: Alisher Usmonov va Temur Gaynullin yordam bergan edi. Birinchi toifali hakam Igor Gormashev uchrashuv zaxira hakami sifatida belgilangan bo‘lsa, hakamlarning harakatini esa respublika toifasidagi nazoratchi Bulat Galeyev baholab borgan.
21-may, chorshanba kuni ushbu uchrashuv tahlili yuzasidan O‘zbekiston futbol federatsiyasi ekspert-hakamlar komissiyasi yig‘ilishi bo‘lib o‘tdi. Mutaxassislar uchrashuvning e’tiborga molik uchta vaziyati — 42-daqiqada “Navbahor” o‘yinchisi Rahmatullo Berdimurodovga ko‘rsatilgan birinchi sariq kartochka, 75-daqiqada Berdimurodovga ko‘rsatilgan ikkinchi sariq kartochka, shuningdek, 90+4-daqiqada “Navbahor” o‘yinchisi Yuriy Rijkoga ko‘rsatilgan qizil kartochka va “Navbahor” darvozasiga belgilangan penaltiga e’tibor qaratdi.
Ekspertlar xulosasiga ko‘ra, Rahmatullo Berdimurodovga birinchi sariq kartochka futbolchi raqibini qasddan chalib yiqitgani uchun, ikkinchi sariq sariq kartochka esa futbolchi “Navbahor” foydasiga jarima zarbasi belgilanganidan so‘ng to‘pni qasddan otib yuborgani va o‘yinning qayta boshlanishini kechiktirgani uchun haqqoniy ravishda ko‘rsatilgan. Ushbu vaziyatlarda uchrashuv bosh hakami Sherzod Qosimov to‘g‘ri harakat qilgan.
Uchrashuvning 90+4-daqiqasida “Navbahor” o‘yinchisi Yuriy Rijko o‘z jarima maydonchasi ichida harakatlanayotib, avvaliga “Paxtakor” jamoasi o‘yinchisi Yegor Krimetsni qo‘pollik bilan turtib yuborgan, shundan so‘ng o‘ng qo‘li tirsak qismi bilan uning iyagiga zarba bergan. Ushbu holatda uchrashuv bosh hakami Sherzod Qosimov Rijkoga haqqoniy qizil kartochka ko‘rsatgan va “Navbahor” darvozasiga 11 metrli jarima zarbasi belgilagan.
“Uchrashuv yakuniy natijasiga ta’sir qilmagan ahamiyatsiz xatolarni istisno qilganda, umuman brigada o‘yinni yaxshi o‘tkazdi”, — deyiladi ekspert-hakamlar komissiyasi xulosasida.
Ma’lumot uchun: O‘zbekistonning yosh hakamlaridan biri hisoblangan Sherzod Qosimov boshchiligidagi hakamlar brigadasi 26-may, dushanba kuni “Metallurg” (Bekobod) va “Dinamo” (Samarqand) jamoalari o‘rtasidagi O‘zbekiston Kubogi nimchorak final javob o‘yinini boshqarib boradi.